**SFO**

 

**Til foresatte med barn på SFO**

Torød 25.10.18

Vi har hatt en fin høst med mye utelek, og vi har ofte spist ute på ettermiddagen. « Perling» med strykeperler, veving, garnaktiviteter og maling har vært populært i høst. Ute har det vært masse ballspill, hoppetau og hyttebygging. Vi vil fortsette med å starte SFO-ettermiddagen ute flere dager i uka.

Skole-sms, henting, gå hjem selv:

Det har vært merkbart mer meldinger og mindre telefoner på ettermiddagene, det setter vi stor pris på☺. Vi ber dere være oppmerksom på at det noen ganger kan gå litt tid før barnet ditt blir sendt fra SFO, vi har noen ganger mange barn som skal gå til samme tid, noen må hentes i skogen, noen skal rydde først, den voksne som har innevakt kan også bli oppholdt med et barn som trenger hjelp der og da.

**Garderobe, klær, skiftetøy:**

Jeg minner om at det er fint om dere gjør avtaler med barna deres om morgenen hva de skal ha på ute. Vi gir beskjed om hva de skal ha på, eks: jakke og lue / pannebånd dersom de har med. I tillegg sier vi at de skal følge avtalen de har med de hjemme. Det er store variasjoner i temperatur gjennom dagen, noen er ekstra varme, noen beveger seg mye og noen lite. Vi prøver å følge med på påkledning, og vurdere ut fra aktivitet og temperatur.

Vi ønsker at foresatte som ikke er innom her daglig, husker å sjekke / tømme / fylle på i barnas garderobe ca. en gang i uka.

**SMART:**

Vi malte to trær i SFO-gangen rett før skoleslutt i våres. Der er det bilde av alle SFO-barna. Vi er nå klare for å ta treet ordentlig i bruk (vi brukte / testet det litt på slutten av forrige skoleår). I tillegg til å dele ut SMART-kort til barna, vil vi noen ganger henge opp kort på treet ved barnets bilde. Barnet blir selv med og henger opp og når alle har fått kort på treet, «høster» vi det og barnet får med kortet hjem.

**1. trinn:**

Fra neste uke starter vi opp med tilbudet om å være gymsalen for 1. trinn (fredager). Det blir lek og ballspill.

Jeg fikk ikke til å være med på oppstartsamtalene med Therese og Desirè tidligere i høst. Jeg vurderte at det var bedre å være tilstede i SFO-basen, siden samtalene i år var veldig raskt etter oppstart.

Dersom noen ønsker å ha en samtale med meg, er det bare å ta kontakt. Generelt virker det som 1. trinn er trygge og er i god og variert lek. Det er en glad gjeng☺.

**Spill og leker:**

**En spesiell takk til Torød kvinne og familielag som har gitt mange flotte spill og leker til «lånekassene» på SFO, det blir vist frem på barnemøtet mandag.**

Hilsen Anne Lise, SFO-leder